text: Vejene er stadig isglatte
  11 december 2012 kl. 08.15
  Vejdirektoratet melder om isglatte veje i store dele af landsdelen. Det er især isglat i Esbjerg, Vejle og på den sønderjyske motorvej syd for Haderslev.
  I nat og de tidlige morgentimer var trafikken blokeret på den sønderjyske motorvej i nordgående retning, da tre lastbiler drønede ind i autoværnet fra klokken 2.41 til 5.19 på strækningen lidt syd for Kliplev til Aabenraa. 
  Ved ni-tiden tirsdag var der stadig kødannelser på motorvejen i nordgående retning helt op til Haderslev.
  Politikredsene i landsdelen melder ikke om uheld eller ulykker med personskader.
  Vejdirektoratet salter overalt, men frosten er så hård, at saltet ikke virker optimalt.
  - Man skal køre efter forholdene, tage hensyn til hinanden og køre i god tid, siger Stine Hansen, Vejdirektoratets trafikinformation, til Ritzau.
  Du kan følge udviklingen på vintertrafikken.dk.
  